KOMISSION LAUSUNTO liiallisen alijäämän olemassaolosta Kyproksessa - Euroopan yhteisön perustamissopimuksen 104 artiklan 5 kohdan soveltaminen

PERUSTELUT

Komissio julkaisi 7. huhtikuuta 2004 kevään 2004 talousennusteensa. [1] Ennusteissa otettiin huomioon Kyproksen maaliskuussa 2004 toimittamat tiedot, ja niiden mukaan Kyproksen julkisen talouden alijäämä kasvoi 4,6 prosentista suhteessa BKT:hen 6,3 prosenttiin vuosina 2002-2003, mikä ylittää perustamissopimuksessa asetetun 3 prosentin viitearvon suhteessa BKT:hen.

[1] Komission kevään 2004 ennuste on saatavilla Internetissä osoitteessa http://europa.eu.int/comm/economy_finance/publications/european_economy/2004/ee204en.pdf.

Komissio aloitti näiden tietojen perusteella Kyproksen liiallisia alijäämiä koskevan menettelyn 12. toukokuuta 2004 hyväksymällä perustamissopimuksen 104 artiklan 3 kohdassa tarkoitetun kertomuksen. [2] Komissio vastaanotti 24. toukokuuta 2004 Kyproksen lähentymisohjelman, jossa vahvistettiin vuoden 2003 alijäämäksi 6,3 prosenttia suhteessa BKT:hen.

[2] Kertomuksen koko teksti on saatavilla Internetissä osoitteessa http://europa.eu.int/comm/economy_finance/about/activities/sgp/procedures_en.htm.

Liiallisia alijäämiä koskevan menettelyn täytäntöönpanoon sovelletaan EY:n perustamissopimuksen 104 artiklaa ja liiallisia alijäämiä koskevan menettelyn täytäntöönpanon nopeuttamisesta ja selkeyttämisestä annettua neuvoston asetusta (EY) N:o 1467/97, joka on osa vakaus- ja kasvusopimusta. [3] Maat, jotka liittyivät EU:hun 1. toukokuuta 2004, ovat jäsenvaltioita, joita koskee poikkeus, ja niiden on vältettävä liiallisia alijäämiä, mutta niille ei voida määrätä perustamissopimuksen 104 artiklan 9 ja 11 kohdan mukaisia seuraamuksia.

[3] EYVL L 209, 2.8.1997.

Komission antamassa perustamissopimuksen 104 artiklan 3 kohdan mukaisessa kertomuksessa todetaan, että perustamissopimuksessa asetetun 3 prosentin viitearvon ylittävä osa Kyproksen vuoden 2003 alijäämästä ei johtunut epätavallisesta tapahtumasta, johon Kyproksen viranomaiset eivät olisi voineet vaikuttaa, eikä vakaus- ja kasvusopimuksessa tarkoitetulla tavalla talouden vakavasta taantumasta, koska kokonaistuotannon kasvu oli 2,0 prosenttia vuonna 2003. Vuoden 2004 kehityksen osalta kertomuksessa pääteltiin, että julkisen talouden alijäämä todennäköisesti supistuu mutta on edelleen yli 3 prosenttia suhteessa BKT:hen. Komission kevään 2004 talousennusteen mukaan julkisen talouden alijäämä on 4,6 prosenttia suhteessa BKT:hen vuonna 2004, mikä on vähemmän kuin Kyproksen viranomaisten lähentymisohjelmassa esittämä 5,2 prosenttia suhteessa BKT:hen.

Komission kevään 2004 ennusteisiin perustuvassa kertomuksessa todetaan myös, että julkinen velka, joka oli 72,2 prosenttia suhteessa BKT:hen vuonna 2003, ylittää edelleen vuonna 2004 perustamissopimuksessa asetetun 60 prosentin viitearvon. Komission kevään 2004 talousennusteessa arvioidaan, että julkinen velka kasvaa 74,6 prosenttiin suhteessa BKT:hen vuonna 2004, mikä on vähemmän kuin Kyproksen viranomaisten lähentymisohjelmassa arvioima 75,2 prosenttia suhteessa BKT:hen.

EY:n perustamissopimuksen 104 artiklan 4 kohdassa määrätään, että "114 artiklassa tarkoitettu komitea (talous- ja rahoituskomitea) antaa lausunnon komission kertomuksesta". Komitea antoi 25. toukokuuta 2004 lausuntonsa, jossa yhdyttiin komission arvioon. Komitea katsoi Kyproksen julkisen talouden tilanteen osoittavan, että Kyproksella on liiallinen alijäämä molempien perustamissopimuksen 104 artiklan 2 kohdassa mainittujen arviointiperusteiden mukaan. Muiden merkityksellisten tekijöiden ottaminen huomioon, erityisesti julkisen talouden keskipitkän aikavälin rahoitusasema ja julkiset investoinnit, ei muuttanut kyseisiin arviointiperusteisiin pohjautuvaa arviointia. Komitea katsoi myös, että julkisen talouden alijäämä ylittäisi todennäköisesti edelleen perustamissopimuksessa asetetun viitearvon vuonna 2004 ja että julkinen bruttovelka ylittäisi jälleen perustamissopimuksen mukaisen 60 prosentin viitearvon suhteessa BKT:hen vuonna 2004.

Tarkasteltuaan kertomuksessaan esitettyjä näkökohtia ja ottaen huomioon komitean lausunnon komissio katsoo, että Kyproksella on liiallinen julkisen talouden alijäämä. Tämä lausunto, jonka komissio antoi 24. kesäkuuta 2004, toimitetaan täten neuvostolle perustamissopimuksen 104 artiklan 5 kohdan mukaisesti. Komissio suosittaa, että neuvosto tekee komission lausunnon mukaisen päätöksen perustamissopimuksen 104 artiklan 6 kohdan mukaisesti. Lisäksi komissio antaa neuvostolle perustamissopimuksen 104 artiklan 7 kohdan nojalla suosituksen Kyprokselle osoitettavasta neuvoston suosituksesta julkistalouden liiallisen alijäämän tilanteen lopettamiseksi.

KOMISSION LAUSUNTO liiallisen alijäämän olemassaolosta Kyproksessa - Euroopan yhteisön perustamissopimuksen 104 artiklan 5 kohdan soveltaminen

YLEISET NÄKÖKOHDAT

EY:n perustamissopimuksen 104 artiklan mukaisesti jäsenvaltioiden on vältettävä liiallisia julkistalouden alijäämiä. Tätä sovelletaan myös jäsenvaltioihin, joita koskee poikkeus, mukaan luettuina kaikki EU:hun 1. toukokuuta 2004 liittyneet maat. Liiallisen alijäämän olemassaoloa koskeviin päätöksiin sovelletaan EY:n perustamissopimuksen 104 artiklan mukaista liiallisia alijäämiä koskevaa menettelyä ja neuvoston asetusta (EY) N:o 1467/97, joka on osa vakaus- ja kasvusopimusta [4] .

[4] EYVL L 209, 2.8.1997.

Perustamissopimuksen 104 artiklan 2 kohdan määräysten mukaisesti komissio valvoo jäsenvaltioiden talousarviotilanteen ja julkisen velan määrän kehitystä vakavien virheiden tunnistamiseksi. Komission on tarkasteltava erityisesti talousarviota koskevan kurinalaisuuden noudattamista kahden arviointiperusteen pohjalta. Nämä ovat ennakoitu tai toteutunut julkistalouden alijäämä suhteessa bruttokansantuotteeseen (BKT) ja julkisen velan suhde BKT:hen. Komissio tuottaa näitä muuttujia koskevat tilastotiedot jäsenvaltioiden toimittamien raporttien perusteella.

Komissio laatii perustamissopimuksen 104 artiklan 3 kohdan mukaisesti kertomuksen, jos jäsenvaltio ei täytä 104 artiklan 2 kohdan jommankumman tai kummankaan arviointiperusteen mukaisia vaatimuksia, tai jos komissio katsoo, että jäsenvaltiossa on liiallisen alijäämän vaara, vaikka arviointiperusteiden mukaiset vaatimukset täyttyvät. Komission kertomuksessa otetaan perustamissopimuksen 104 artiklan 3 kohdan mukaisesti huomioon myös se, ylittääkö julkisen talouden alijäämä julkiset investointimenot, sekä muut merkitykselliset tekijät, kuten jäsenvaltion keskipitkän aikavälin taloudellinen tilanne ja julkisen talouden rahoitusasema. Komissio hyväksyi tällaisen Kyprosta koskevan kertomuksen 12. toukokuuta 2004 kevään 2004 ennusteidensa perusteella. Ennusteissa otettiin huomioon Kyproksen maaliskuussa 2004 toimittamat tiedot.

Talous- ja rahoituskomitea antoi 24. toukokuuta 2004 perustamissopimuksen 104 artiklan 4 kohdan mukaisesti lausunnon komission kertomuksesta.

Katsoessaan, että jäsenvaltiossa on tai siellä voi ilmetä liiallinen alijäämä, komissio antaa perustamissopimuksen 104 artiklan 5 kohdan määräysten mukaisesti asiasta neuvostolle lausunnon. Voidakseen päätellä, onko jäsenvaltiossa tai voiko siellä ilmetä liiallinen alijäämä, komissio pitää tärkeänä seuraavien seikkojen huomioon ottamista: i) sen omassa kertomuksessa esitetyt päätelmät ja ii) talous- ja rahoituskomitean lausunto kyseisestä kertomuksesta. Komissio on tehnyt näiden seikkojen perusteella Kyprosta koskevia huomioita.

KYPROSTA KOSKEVAT HUOMIOT

1. Kyproksen julkisen talouden alijäämä oli 6,3 prosenttia suhteessa BKT:hen vuonna 2003 ja ylitti näin ollen selvästi perustamissopimuksen mukaisen 3 prosentin viitearvon suhteessa BKT:hen. Alijäämä kasvoi vuoden 2002 alijäämään (4,6 prosenttia suhteessa BKT:hen) verrattuna.

2. Kolmen prosentin viitearvon suhteessa BKT:hen ylittävä osa ei vuonna 2003 johtunut vakaus- ja kasvusopimuksessa tarkoitetulla tavalla epätavallisesta tapahtumasta, johon Kyproksen viranomaiset eivät olisi voineet vaikuttaa, eikä talouden vakavasta taantumasta. Vuonna 2003 kokonaistuotannon kasvu oli 2,0 prosenttia.

3. Vuoden 2003 julkisen talouden alijäämä suhteessa BKT:hen oli 4,4 prosenttiyksikköä suurempi kuin vuoden 2003 talousarvion hyväksymisen yhteydessä elokuussa 2002 ilmoitettu tavoite. Kasvu johtui kielteisistä ulkoisista tekijöistä: EU:n - Kyproksen suurimman matkailijoiden lähteen - talouden vaatimattomasta kasvusta, syyskuun 11. päivän 2001 ja muiden terroristi-iskujen jälkiseurauksista, Irakin sodasta ja SARS-epidemiasta. Nämä kaikki vähensivät ulkoista (matkailu)kysyntää, mikä vaikutti sekä suoraan että välillisesti julkisen talouden vähäiseen kasvuun ja julkisen talouden tilan heikkenemiseen. Tilannetta pahensivat julkisten menojen lisääntyminen ja tulojen vähentyminen.

4. Julkisten bruttoinvestointien osuus BKT:sta oli 3,8 prosenttia vuonna 2003 verrattuna julkisen talouden 6,3 prosentin alijäämään suhteessa BKT:hen.

5. On todennäköistä, että julkisen talouden alijäämä ylittää perustamissopimuksen mukaisen viitearvon myös vuonna 2004. Komission kevään 2004 ennusteen mukaan Kyproksen julkisen talouden alijäämä on 4,6 prosenttia suhteessa BKT:hen vuonna 2004, mikä on vähemmän kuin Kyproksen viranomaisten toukokuussa 2004 toimittamassa lähentymisohjelmassa esittämä 5,2 prosenttia suhteessa BKT:hen.

6. Kyproksen julkinen bruttovelka suhteessa BKT:hen, joka oli 72,2 prosenttia vuonna 2003, ylittää edelleen vuonna 2004 perustamissopimuksen mukaisen 60 prosentin viitearvon. Komission kevään 2004 ennusteen mukaan Kyproksen julkinen bruttovelka kasvaa 74,6 prosenttiin suhteessa BKT:hen vuonna 2004, mikä on vähemmän kuin Kyproksen viranomaisten lähentymisohjelmassa esittämä 75,2 prosenttia suhteessa BKT:hen.

PÄÄTELMÄ

Seurattuaan Kyproksen julkisen talouden tilannetta ja erityisesti perustamissopimuksen 104 artiklan 2 kohdan perusteiden noudattamista komissio päätti laatia perustamissopimuksen 104 artiklan 3 kohdan mukaisen Kyprosta koskevan kertomuksen. Tutkittuaan kyseisessä kertomuksessa esitetyt merkitykselliset tekijät ja otettuaan huomioon talous- ja rahoituskomitean lausunnon komissio katsoo, että Kyproksella on liiallinen alijäämä.